b'\n_START_ARTICLE_\nPsion\n_START_SECTION_\nV\xc4\x93sture\n_START_PARAGRAPH_\n1980. gad\xc4\x81 Deivids Poters (David Potter) dibin\xc4\x81ja uz\xc5\x86\xc4\x93mumu Psion PLC, lai, sadarb\xc4\xabb\xc4\x81 ar Sinclair Research, izstr\xc4\x81d\xc4\x81tu sp\xc4\x93les un citu programmat\xc5\xabru ZX81 un ZX Spectrum m\xc4\x81jas datoriem. Uz\xc5\x86\xc4\x93muma nosaukums veidots no v\xc4\x81rdiem Potter Scientific Instruments ("Potera zin\xc4\x81tniskie instrumenti"). T\xc4\x81 k\xc4\x81 akron\xc4\xabms PSI jau tika pla\xc5\xa1i izmantots, Poters tam pievienoja ON, t\xc4\x81d\xc4\x93j\xc4\x81di izveidojot unik\xc4\x81lu nosaukumu PSION._NEWLINE_1983. gad\xc4\x81 Psion izstr\xc4\x81d\xc4\x81ja biroja lietojumprogrammu paketi Sinclair QL person\xc4\x81lajam datoram._NEWLINE_1984. gad\xc4\x81 izlaists kabatdators Psion Organiser, kas bija pasaul\xc4\x93 pirmais rok\xc4\x81 turamais dators. 1986. gad\xc4\x81 izlaista t\xc4\x81 uzlabota versija Psion Organiser II, kas tiek uzskat\xc4\xabta par pirmo plaukstdatoru._NEWLINE_1987. gad\xc4\x81 Psion s\xc4\x81ka izstr\xc4\x81d\xc4\x81t ier\xc4\xab\xc4\x8du s\xc4\x93riju SIBO (SIxteen Bit Organiser) un jaunu oper\xc4\x93t\xc4\x81jsist\xc4\x93mu EPOC tai._NEWLINE_1988. gad\xc4\x81 Psion akcijas s\xc4\x81ktas kot\xc4\x93t Londonas fondu bir\xc5\xbe\xc4\x81._NEWLINE_1989. gad\xc4\x81 ieg\xc4\x81d\xc4\x81ts modemu ra\xc5\xbeot\xc4\x81js Dacom._NEWLINE_1990. gadu s\xc4\x81kum\xc4\x81 Psion s\xc4\x81ka izlaist kl\xc4\x93pjdatoru s\xc4\x93riju MC, bet, t\xc4\x81 k\xc4\x81 tos ra\xc5\xbeoja Anglij\xc4\x81, tad ra\xc5\xbeo\xc5\xa1anas izmaksas bija augstas un tie nesp\xc4\x93ja konkur\xc4\x93t ar austrumvalstu ra\xc5\xbeojumiem._NEWLINE_1991. gad\xc4\x81 izlaists kabatdators Psion Series 3 ar QWERTY tastat\xc5\xabru. Tas un n\xc4\x81kamie mode\xc4\xbci ieguva lielu popularit\xc4\x81ti._NEWLINE_1996. gad\xc4\x81 Psion restruktur\xc4\x93ts \xc4\x8detr\xc4\x81s nosa\xc4\xbc\xc4\x81s: Computers, Industrial, Dacom un Software._NEWLINE_1997. gad\xc4\x81 izlaists kabatdators Psion Series 5. T\xc4\x81 k\xc4\x81 t\xc4\x81 oper\xc4\x93t\xc4\x81jsist\xc4\x93ma (32 bitu EPOC) nebija savietojama ar Series 3, tad \xc5\xa1is produkta p\xc4\x81rdo\xc5\xa1anas apjomi  nebija tik lieli k\xc4\x81 Series 3. _NEWLINE_1998. gad\xc4\x81 Psion kop\xc4\x81 ar viedt\xc4\x81lru\xc5\x86u izstr\xc4\x81d\xc4\x81t\xc4\x81jiem Zviedrijas Ericsson, Somijas Nokia un ASV Motorola dibin\xc4\x81ja uz\xc5\x86\xc4\x93mumu Symbian Ltd., lai att\xc4\xabst\xc4\xabtu oper\xc4\x93t\xc4\x81jsist\xc4\x93mu EPOC, kuru p\xc4\x81rd\xc4\x93v\xc4\x93ja par Symbian. \xc5\xa0aj\xc4\x81 uz\xc5\x86\xc4\x93mum\xc4\x81 Psion iek\xc4\xbc\xc4\x81va savu Software noda\xc4\xbcu un ieguva 31\xc2\xa0% kapit\xc4\x81lda\xc4\xbcu._NEWLINE_1999. gad\xc4\x81 izlaists miniat\xc5\xabrs kl\xc4\x93pjdators Psion Series 7._NEWLINE_2000. gad\xc4\x81 nopirkts Kan\xc4\x81das minidatoru ra\xc5\xbeot\xc4\x81js Teklogix, kuru p\xc4\x81rd\xc4\x93v\xc4\x93ja par Psion Teklogix un kur\xc5\xa1 k\xc4\xbcuva par Psion liel\xc4\x81ko noda\xc4\xbcu._NEWLINE_2001. gad\xc4\x81 Psion p\xc4\x81rtrauca izlaist plaukstdatorus pla\xc5\xa1a pat\xc4\x93ri\xc5\x86a tirgum._NEWLINE_2002. gad\xc4\x81 izveidota jauna noda\xc4\xbca Psion Software, kas izstr\xc4\x81d\xc4\x81ja Push email risin\xc4\x81jumus Symbian viedt\xc4\x81lru\xc5\x86iem, Microsoft Exchange un Lotus Notes; 2003. gad\xc4\x81 Psion \xc5\xa1o biznesu p\xc4\x81rdeva ASV uz\xc5\x86\xc4\x93mumam Visto._NEWLINE_2003. gada septembr\xc4\xab Motorola savas Symbian da\xc4\xbcas p\xc4\x81rdeva Nokia un Psion. _NEWLINE_2004. gada febru\xc4\x81r\xc4\xab Psion par 137 miljoniem EUR savas Symbian da\xc4\xbcas p\xc4\x81rdeva Nokia, jo Symbian oper\xc4\x93t\xc4\x81jsist\xc4\x93ma vairs nebija t\xc4\x81s strat\xc4\x93\xc4\xa3ijas pamat\xc4\x81._NEWLINE_2012. gad\xc4\x81 uz\xc5\x86\xc4\x93mumu par 200 miljoniem USD nopirka Motorola p\xc4\x93ctecis Motorola Solutions. P\xc4\x81rtraukta akciju kot\xc4\x93\xc5\xa1ana Londonas fondu bir\xc5\xbe\xc4\x81.'